Drie in Kaap vas oor hondegevegte | Maroela Media
Drie in Kaap vas oor hondegevegte
Die polisie het beslag gelê op vier honde. (Foto: Kaap van Goede Hoop-DBV)
Amptenare van die Kaap van Goede Hoop-dierebeskermingsvereniging (DBV) en Kaapstadse wetstoepassingseenheid vir dierebeheer het verskeie honde gered wat gebruik is in 'n hondegeveg in Atlantis en drie verdagtes tydens 'n klopjag aangekeer.
Die amptenare het Saterdag toegeslaan op die toneel waar twee van die honde nog besig was om te veg. Verskeie verdagtes het boonop probeer vlug.
Die ernstig beseerde diere is vir veeartsbehandeling geneem nadat hulle talle sny- en bytplekke opgedoen het.
Die vermeende organiseerder van die hondegeveg is kort daarna opgespoor en in hegtenis geneem nadat hy aanvanklik van die toneel laat spaander het. Die eienaar van die eiendom waarop die hondegeveg aangebied is, en nog 'n persoon wat amptenare glo probeer verhinder het om hul pligte uit te voer, is ook aangekeer.
"Die ondersoek duur voort en verdere verdagtes word gesoek en sal in hegtenis geneem word," lui 'n verklaring van die stad.
Amptenare het ook beslag gelê op 'n voertuig wat gebruik is om die diere te vervoer.
"Hondegevegte is barbaars en wreed en het geen plek in ons samelewing nie. Ek doen 'n beroep op mense wat daarvan weet om asseblief na vore te kom sodat diegene betrokke aanspreeklik vir hul dade gehou kan word. As jy iets sien, sê iets," sê JP Smith, burgemeesterskomiteelid vir veiligheid en sekuriteit in Kaapstad.
Die altesame vier honde waarop eindelik beslag gelê is, bly intussen by die DBV hangende die uitslag van die hofsaak.
"Hondegevegte is 'n ernstige misdaad wat dikwels verbind word met ander misdadige bedrywighede soos die besit van onwettige vuurwapens, dwelms, onwettige dobbelary en gesinsgeweld. Ons is tevrede met die uitslag van die operasie en die inhegtenisnemings wat gedoen is," sê hoofinsp. Jaco Pieterse verbonde aan die organisasie.
Pieterse het ook 'n beroep op mense gedoen om enige voorvalle van hondegevegte aan te meld. "Ons gee die versekering dat elke saak ondersoek sal word en optrede sal volg."
Wenke oor sulke gevegte kan ook anoniem deurgegee word.
Hondegevegte is 'n onwettige praktyk in Suid-Afrika en diegene wat daaraan skuldig bevind word, kan 'n boete van tot R80 000 of tronkstraf opgelê word.
Volgens die stad is dit ook 'n misdaad om op enige manier betrokke te wees by dieregevegte, of om diere te teel, op te lei of aan te hou daarvoor. Dit is ook onwettig om diere spesifiek hiervoor te koop, te verkoop of in te voer.
Dit ook 'n misdaad om na 'n hondegeveg te kyk, of om op dieselfde perseel te wees waar só 'n geveg plaasvind.
In die nuus troeteldiere
Covid-19-statistieke: Nuwe gevalle daal weer
Woolies herroep ook sekere boksies appelsap
Daar is net nié woorde Nié !!
Plaas baklei die mense sommer met mekaar.
Absoluut skokkend en gruwelik!!!! So ook die boete, want as jy diere verwaarloos en laat honger ly, kry jy miskien 'n R1000 of R2000 boete. Hondegevegte R80 000 of tronkstraf. Albei dade behoort in dieselfde lig gesien te word en is ewe wreed.